ઘેરૈયાઓનું નૃત્ય માત્ર શક્તિની આરાધના નહિ પણ વિવિધ પ્રકારની માન્યતાઓ સાથે પણ જોડાયેલું છે. જેમકે મૃતાત્માઓની આ ઘેરિતા મંડળી દ્વારા તાલ મેળવીને યાદ કરવી, ઘરમાં કોઈ નાનુ બાળક હોય એને ઘોડીએ ચડાવીને એના શેષ જીવનને આનંદમય બનાવવાની માન્યતા પણ જોડાયેલી છે. ઘેરૈયા મંડળીનો મુખ્ય વ્યક્તિ એટલે 'કવિયો'. કવિયો એટલે માતાજીની આરાધના કરનાર તો ખરો જ પણ સાથોસાથ ગુઢ વિદ્યાઓનો જાણકાર પણ હોય એવી માનવામાં આવે છે. એટલે કવિયો સક્ષમ હોય તો એક ગામથી બીજે ગામ જતા રસ્તામાં આવતા વન વગડા કે નદીનાળા પસાર કરતા ઘેરીયા મંડળીને કોઈ તકલીફ આવતી નથી. એવું કહેવાય છે.